# Madremanya

Madremanya és un municipi al nord-est del Gironès, limitant amb el Baix Empordà. En destaca el recinte emmurallat de Madremanya.

## Etimologia

Segons Paul Aebischer, tal com recullen el Diccionari català-valencià-balear i l'Onomasticon Cataloniae, el seu nom prové de l'expressió llatina Mater Magna 'mare gran', que era com s'anomenava a la deessa Cíbele, que havia tingut molt de culte a Hispània.

## Geografia

* Llista de topònims de Madremanya (Orografia: muntanyes, serres, collades, indrets..; hidrografia: rius, fonts...; edificis: cases, masies, esglésies, etc).

## Demografia

La població a 1 de gener de 2021 és la següent:
| Entitat de població | Habitants (2023) |
| Madremanya | 228 |
| Millars | 28 |
| Vilers | 21 |
| Bevià | 17 |
| Font: Idescat ||
Evolució demogràfica :
| 1497 | 1515 | 1553 | 1787 | 1887 | 1900 | 1920 | 1950 | 1970 | 2010 | 2024 |
| 51 | 54 | 46 | 262 | 922 | 865 | 821 | 369 | 252 | 250 | 289 |
El 1787 incorpora Sant Martí Vell que es desagrega el 1930.

## Llocs d'interès
### Església de Sant Esteve de Madremanya

L'actual església fou erigida sobre un temple ja existent anteriorment documentat el 1078. Fou construïda al voltant de l'any 1300 amb un estil romànic tardà, actualment arquitectònicament té influència, romànica, gòtica i renaixentista.
Va ser inclosa en l'inventari de patrimoni Arquitectònic de Catalunya.

### Nucli antic

El nucli antic de Madremanya es troba sobre un petit turó, presidit per l'església fortificada de Sant Esteve de Madremanya, els habitatges estan situats formant la típica estructura urbana medieval defensiva, les cases daten majoritàriament del XVI, XVII i XVIII. Conserva encara 2 de les principals entrades antigues a la muralla, el portal oest i el portal nord.

### Castell de Millars

Castell declarat bé cultural d'interès nacional, documentat des del segle xiii, actualment no és accessible, ja que és una propietat privada.

### Creu de Millars

Una creu antiga que marcava l'encreuament dels camins de Madremanya amb Púbol, Monells i Sant Sadurní de l'Heura. La creu que avui es pot presenciar és una reconstrucció duta el 2014, ja que l'original fou destruïda l'any 1936.

### Font Picant

Font natural situada en el massís de les Gavarres, l'aigua d'aquesta font és bicarbonatada i ferruginosa i amb propietats medicinals. A finals del segle xix es va instal·lar una planta embotelladora i es comercialitzà sota el nom d'«Agua Mineral de Madremaña. Manantial de Nuestra Señora de los Ángeles». Aquesta planta es troba abandonada des de la guerra civil. El 2011 fou declarat BCIN.

## Fires i festes

Aquestes són les fires i festes del municipi:
* L'últim diumenge de febrer se celebra una calçotada popular.
* Des del 2012, el cap de setmana anterior a Sant Jordi es fa la fira de llegendes.
* El primer diumenge de maig es fa la festa de la gent gran.
* La primera setmana d'agost se celebra la festa major de la vila.
* El primer cap de setmana d'octubre se celebra la festa de la germandat i la trobada de puntaires.

## Persones il·lustres

* Esteve Vilanova i Vilà (1946), polític català, diputat al Parlament de Catalunya en la VII Legislatura.
* Xavier Pujolar i Pla Xevi Pujolar (1973), enginyer automobilístic català, que treballa com a enginyer de pista a la Fórmula 1.

## Referències

* ↑ «Madremanya». Gran Enciclopèdia Catalana. Barcelona: Grup Enciclopèdia Catalana.
* ↑ Aebischer, Paul «Deux noms de lieu catalans d'origine religieuse: «Madremanya» et «Marquixanes»» (en francès). Butlletí de dialectologia catalana. Institut d'Estudis Catalans [Barcelona], XXII, 1934, pàg. 36-46 [Consulta: 28 desembre 2022].
* ↑ Coromines, Joan. «Madremanya». A: Onomasticon Cataloniae. Barcelona: Curial Edicions Catalanes, 1997. ISBN 84-7256-331-6.
* ↑ Alcover, Antoni M.; Moll, Francesc de B. «Madremanya». A: Diccionari català-valencià-balear. Palma: Moll, 1930-1962. ISBN 8427300255.
* ↑ «Idescat. Codis territorials i d'entitats. Municipis. 170979 Madremanya». Institut d'Estadística de Catalunya. Generalitat de Catalunya. [Consulta: 28 desembre 2022].
* 1 2 «Web oficial de l'Ajuntament de Madremanya». [Consulta: 14 agost 2020].
* ↑ «Inventari de patrimoni arquitectònic. Direcció general del patrimoni cultural de la Generalitat de Catalunya». [Consulta: 14 agost 2020].
* ↑ «El Pont Gran de la Font Picant de Madremanya deixa enrere problemes de seguretat-». Diari de Girona, 31-01-2015. [Consulta: 14 agost 2020].
* ↑ «Fires, Festes i Activitats». Web oficial de l'Ajuntament de Madremanya. Ajuntament de Madremanya. [Consulta: 28 desembre 2022].

## Enllaços externs

* Pàgina web de l'Ajuntament Arxivat 2022-12-28 a Wayback Machine.
* Pàgina web de l'Ajuntament
* Informació de l'Institut d'Estadística de Catalunya